text: Endnu en hval strandet ved vestkysten
  16 februar 2014 kl. 08.56
  Kaskelothvalen på stranden ved Henne Strand nord for Esbjerg har fået selskab af en artsfælle.
  Den nye kaskelothval er dog levende, mens den, der strandede i går, er død. Det fortæller hvalekspert Thyge Jensen, der er på stedet:
  - Den nye hval slår med halen, og man kan se, at den trækker vejret. Der kommer en sky op fra dens næsebor, siger han til TV SYD.
  
  Turistattraktion
  De to hvaler ligger med cirka 700 meters mellemrum, og de er allerede blevet et stort tilløbsstykke. Der er således mange mennesker på stranden. Hvorfor de to kaskelothvaler er kommet så tæt på land, ved Thyge Jensen ikke:
  - Jeg har skrevet en lang afhandling om netop det emne - uden konklusion, siger han.
  
  Kun et næsebor
  En kaskelothval har kun et næsebor, som sidder i hvalens venstre side. Den døde hval ligger på sin venstre side og har derfor sit næsebor blokeret.
  - Den levende hval ligger på sin højre side, så den kan stadig trække vejret, beretter Thyge Jensen.
  Nu venter Naturstyrelsen på, at den levende hval dør, og så skal begge hvaler skeletteres på stranden en af de kommende dage.
  